A 16. Körösladányi Napok „önértékelése”

Körösladány Város Önkormányzata 2011. július 1-2-3-án tizenhatodik alkalommal rendezte meg településünk legnagyobb kulturális rendezvényét, a Körösladányi Napokat.
A rendezvények felsorolása:

Az első nap délelőttjén az idősek otthonában, lakótársai körében köszöntöttük városunk legidősebb lakóját, a 97. esztendejébe lépett Dékány Lajosné Fábián Piroskát, akinek a polgármester úr ajándékkosárral és virágcsokorral kedveskedett.

A rendezvénysorozat pénteken délután hagyományosan az ünnepi képviselőtestületi-üléssel kezdődött. A művelődési ház nagytermében tartott eseményen Kardos Károly polgármester mondott ünnepköszöntőt, majd átadta Körösladány Város ez évi kitüntetéseit.
A „Körösladány Díszpolgára” címet Dr. Pelcsinszki Boleszláv, a „Körösladányért” kitüntetéseket Ujhelyiné Mojzsis Anna, továbbá a Meta Vasipari Kft. nevében Fehér Antal,             a „Körösladány Elismerő Oklevél” kitüntetéseket Dobsa Jánosné és Dienes Sándor vehették át.
Az ünnepelteket a Turbucz Zoltán vezette Körösladányi Zöldág Óvoda és Bölcsőde Énekkara köszöntötte. 

A testületi ülést követően a megalakulása 15. évfordulóját ünneplő Körös Művészeti Egyesület mazsorett-csoportjainak ünnepsége következett.           
A nagyszabású program Macskinné Pór Erzsébet főszervezésében utcai menetfelvonulással vette kezdetét, melyen közreműködött a Csökmői Ifjúsági Fúvószenekar. A hűvös idő miatt a művelődési ház nagytermében megtartott műsorban nyolc település mazsorett csoportjai 
(a körösladányi, a szeghalmi, a vésztői, a köröstarcsai, a bucsai, a biharnagybajomi, a füzesgyarmati, az okányi és a zsadányi)  mutatkoztak be. 
A sikeres ünnepség kedves színfolt volt a mazsorettes szülök nagyszerű bemutatója. 
A jubileumi műsor után az érdeklődők Bodrogközy Rita gyermekműsorát láthatták.

Mindhárom nap esti „főműsora” előtt a Füzes Tv. munkatársai jóvoltából videó-kivetítőn láthatták a nézők a rendezvény szponzorainak névsorát és az aznapi események  összefoglalóit.
Az esti műsor Postás Józsi és zenekarának mulatós műsorával folytatódott, majd a Bibuczi együttes utcabáljával zárult.
A július 2-án szombaton, a sporttelepen rendezett hagyományos kispályás labdarúgó bajnokságon 10 csapat vett részt.
Délelőtt a művelődési ház nagytermében Kardos Károly polgármester több önkormányzati képviselő jelenlétében fogadta a legfiatalabb körösladányiakat – 25 főt, akik a tavalyi Körösladányi Napok óta születtek - és szüleiket. A rendezvényen ünnepi köszöntőt Dr. Kovács György Zoltán önkormányzati képviselő mondott. 
Szombat délelőttől kora délutánig az óvoda által szervezett játszóház zajlott.
Az óvoda önértékelése: 

A "Zöldág " Óvoda és Bölcsőde nevelői közössége örömmel vette a felkérést a városi rendezvényen való részvételre. Vállaltuk az énekkari szereplést péntek délután, melyet sok-sok próba előzött meg, de mindenki szívesen áldozott erre a szabad idejéből. A szombati játszóház vezetését már évek óta végezzük, s nagy megelégedettséggel vesszük tudomásul, hogy a szülők és gyerekek várják ezt a programot. Az idei játszóház is nagyon sikeres volt. Igen magas volt az érdeklődők száma. Ezt az is bizonyítja, hogy elfogytak ez előkészített alapanyagok. A dolgozóink hetekkel korábban elkészítik a kézműves tevékenységekhez az eszközöket, melyeket az óvoda ajánl fel, s a legtöbb saját készítésű. A játékok során a gyerekek készíthettek ékszereket, bábokat, dísztárgyakat, gyurma- és gipszfigurákat. Köszönjük az iskolának, hogy rendelkezésünkre bocsájtotta ebédlőjét, így a rossz időjárás ellenére kellemes körülmények között fogadhattuk az érdeklődőket. Sajnos, a mozgásfejlesztő eszközöket most nem tudtuk elővenni, de ez nem jelentett gondot. A szülők azért is örültek az ovi által szervezett játszóháznak, mert ismernek bennünket a gyerekek, így hamar feloldódnak. A gyerekek az általuk készített dolgokat haza is vihették.            Az óvoda kollektívájának a munkájára feltétlenül számíthatnak a szervezők a későbbiekben is. Szeretnénk, ha ez a hagyomány megmaradna.
Néhány javaslatot tennénk a későbbiekre: pl. ha ez a délelőtt főleg a gyerekeké, - mert ekkor köszöntik a legifjabbakat, és ekkor kerül sorra a játszóház -, akkor befejezésül lehetne a művelődési házban mesejáték, bábszínház, vagy ha erre nincs pénz, akkor egy ingyen mozi             a gyerekeknek. Bővíthetnénk még egy csere-bere-, vagy bolhapiaccal, a megunt játékok, könyvek közreadásával. 

(Molnárné Török Erzsébet tagintézmény- vezető)
Szombat délelőtt a Szeghalmi Rendőrkapitányság munkatársai – Győri Judit vezetésével – elméleti és gyakorlati autós-ügyességi versenyt szerveztek, melyre 10 fő nevezett. (A rendezvényt az ESZI is támogatta.)
Szombat délelőtt a református egyház imatermében a körösnadányi Nadányi Társaság szervezésében Kiss Róbert fotóiból álló kiállítás megnyitójára került sor. A Barangolásaim címmel létrehozott kiállítást Ujfalusi László, az ügyrendi-, kulturális és sportbizottság tagja nyitotta meg. 
A Nadányi Társaság önértékelése:                          
„…Mint eddig minden évben, az idén is aktívan bekapcsolódik a Társaság a főbb városi rendezvények programjaiba. A 16. Körösladányi Napokra most is kiállítás szervezésével készülünk…” (Részlet a Nadányi Társaság 2011. évi munkatervéből.)

A körösnadányi Nadányi Társaság – az alapító dokumentumokban leírtak szellemében – megalakulása óta, kulturális programjaival aktívan bekapcsolódik a település társadalmi életébe. Ha visszatekintünk az előző Körösladányi Napokra, nyomon követhetjük a társaságnak a városi önkormányzattal közösen szervezett rendezvényeit. Ezek közül kiemelkednek a különböző kiállítások, amelyeknek a helyi református egyház a piactéri imatermében adott otthont. Három évvel ezelőtt P. Nadányi Mária festőművész tárlata, két éve Ombódi János helyi fazekasmester emlékkiállítása aratott osztatlan sikert. Tavaly Kökényné Szarka Emma – egykori körösladányi tanár – képeit, valamint a helyi amatőr alkotók munkáit csodálhatta meg a szép számú érdeklődő közönség. Az idén Kiss Róbert – Budapesten élő amatőr fotós – csodálatos fényképkiállítását rendezhettük meg. A körösladányi születésű alkotó remek érzékkel varázsolta elénk távoli tájak szépségét. 

A nagyméretű színes képek osztatlan sikert arattak a tárlatra betérők körében; az emlékkönyvbe írt sorok is erről tanúskodnak. (134 fő szignálta, szöveggel, vagy anélkül!)           Nem mindennapi élményt jelentettek számunkra a megejtően szép, művészien kivitelezett fotókban gyönyörködni. Aki látta ezeket a képeket, az egyetért azon véleményünkkel, miszerint egy igen jó szemű és tehetséges fiatalember magas szakmai tudással mutatta meg számunkra a világ gyönyörű országait és a benne élő emberek hétköznapjait. Az egyik látogató így fogalmazta meg tömören véleményét: „Gyönyörűek a tájak, különleges a látás-mód, profi a technika. Sok sikert a további alkotásokhoz!”

A kiállítás szervezése és megrendezése igazi csapatmunka volt, amelyből a Nadányi Társaság tagjainak zöme kivette a részét. Külön köszönet illeti a művelődési ház munkatársait (akik az idén is oroszlánrészt vállaltak a szervezési munkálatokban), valamint Kovacsovics Imre szeghalmi dekoratőrt.  

Jövőre ismét szeretnénk – hasonló nagy érdeklődésre számot tartó –  kiállítást rendezni.      A 2012-es kiállító személyét illetően minden ötletet és javaslatot örömmel veszünk.

A fenti rendezvényt a Társaság sikeresnek értékeli és köszönetet mond valamennyi, benne részt vállalónak. 

(Turbucz Zoltán a körösnadányi Nadányi Társaság elnöke)
A délutáni program a nagyszínpadon, a Cuháré citerazenekar fellépésével kezdődött.
A Cuháré Citerazenekar önértékelése:

 
A körösladányi Cuháré Citerazenekar idén júliusban, a Körösladányi Napok keretében mutatta be a nemrégiben elkészült zenei anyagát. A zenekar már több éve játszik a jelenlegi felállásban, amelyet a Körösladány Város Önkormányzata évente igen nagy összeggel támogat. Túlnyomó részben ez segítette elő a hanganyag elkészültét. A zenekar úgy döntött, hogy hálája jeléül CD-bemutató koncertet ad a 16. alkalommal megrendezett Körösladányi Napok szombati műsorának keretében saját közönségének. Ezt megelőzően már több településen sikerült CD-bemutató koncertet adni, ahol a közönség általában lelkes, érdeklődő volt, valamint többnyire barátságosan fogadták a zenekar egyedi, meggyőző stílusát. Az itthoni közönség is hasonlóan vélekedett a visszajelzések alapján, azonban a korai időpont, valamint az időjárás hálátlan viselkedése miatt igen kevesen tekintették meg a zenekar játékát. Bár a hangulattal nem volt gond, voltak, akik az egy órás műsort állva hallgatták végig, valamint olykor a szöveget is énekelték, illetve voltak, akik csak éppen arra jártak és megtetszett nekik. A műsor végén a bemutatott hanganyagot meg lehetett vásárolni, amely szintén pozitívan sült el. De ez nem minden, hiszen a Cuháré Citerazenekar dallamai a vasárnapi műsorok között is fellelhető volt, ugyanis a Békéscsabai Jókai Színház táncnövendékei Cigányszerelem címmel egy összevágott Cuháré anyagra tanultak be egy rendkívül színvonalas előadást. A közönség körében szintén nagy sikereket ért el a dallamvilág, illetve a tapsviharból ezt lehetett leszűrni. Összességében, bár a zenekar nagyobb közönségre számított meg volt elégedve a végeredménnyel, remélhetőleg legközelebb az időjárás is a zenekar mellett fog állni. Valamint megtiszteltetésnek vette a színésznövendékek által bemutatott produkciót. 
(Komróczki Gyula zenekarvezető)
A délutáni program folytatásaként a Nadányi Hagyományőrző és Vívó Egyesület lovagi tornájára került sor.
Az egyesület önértékelése:
            Egyesületünk a rendezvény szombati előadássorozatán vett részt és az aznapi programokkal kapcsolatban az alábbi észrevételeket szeretnénk közzétenni.
Az aránylag rossz idő ellenére nagyszámú közönség fogadta műsorunkat, ami egyértelműen a hirdetés jó megszervezésének köszönhető. Egyesületünk külön köszöni, hogy fő műsoridőben léphetett fel. Ugyancsak pozitívumként említhető a jó minőségű hangosítás. Azonban a következő kisebb szervezésbeli hibákra lettünk figyelmesek. Hiányzott az egyesületünkkel történő előzetes egyeztetés és a fellépő embereink nem kaptak értesítést és nem tudták konkrétan mikor kerül sorra az ő műsorszámuk. A színpad aránylag kis méretét fokozta a díszlet gyanánt elhelyezett nagy mennyiségű virágosláda, melyek akadályozták a szabad mozgást.
Az apróbb hibák ellenére véleményünk szerint egy sikeres rendezvényt zárt Körösladány városa,    és reméljük hogy észrevételeinkkel az elkövetkező Ladányi Napok szervezését segítjük.
(Csákvári József elnök)
A szabadtéri program folytatásaként az iskola társastánc tanszakának tanulói, a Senshi Sportegyesület karate egyesülete, majd a Békéscsabai Aerofit Egyesület Aerobik és Fitness csoport léptek fel.

A bemutatókat követő operettműsorban Szeredy Krisztina és (az eredetileg meghirdetett Arany Tamás helyett) Benkóczy Zoltán, a Fővárosi Operett színház tagjai adtak műsort.                                       (A szabadtéri színpadon kezdődött műsor az időjárás miatt a művelődési házban fejeződött be.)
Az esti főműsorban a Hooligans együttes adott élő koncertet.
A 23 órakor kezdődött tűzijáték utáni szabadtéri diszkó keretében élő koncerttel szerepelt a  Kozmix együttes.              
Július 3-án, vasárnap délelőttől kora délutánig tartott a Körösladányi Fülemüle Népdalkör tagjai és vezetőjük, Marton Lászlóné által szervezett Vén Márkus Népzenei Találkozó, melyen a korábbiaknál kevesebb, 5 népzenei együttes vett részt (Füzesgyarmati Népdalkör, Vésztői Népdalkör, Sárrét Népdalkör, Sárrét Száztagú Együttese, a Körösladányi Fülemüle Népdalkör, továbbá Tóth Vivien citerás.)
Kora délután a sporttelepen Körösladány öregfiúk csapata a Békéscsabai Előre Spartacus öregfiúk csapatával játszott nagypályás labdarúgó mérkőzést. A Kecskeméti Bálint és Vandra Sándor szervezésében sorra került találkozó a vendégek 7:2 arányban győzelmével és baráti találkozóval zárult.

Ezzel egy időben a nagyszínpadon - ifj. Fábián Béla szervezésében – előbb a DEVIANT, majd  a Dreadful Peace együttes adott élő koncertet. 
Az egyik meghirdetett fellépő zenekar visszamondása miatt, annak műsoridejében a Gyulai Harruckern Iskola Színjátszó növendékei és tanárai adtak énekes- zenés- táncos  műsort. 
A rendezvény a Medley együttes élő koncertjével folytatódott, majd a napot és az idei a Körösladányi Napokat a Karthago együttes élő koncertje zárta.
A 16. Körösladányi Napok keretében július 2-án és 3-án - Kiss Ferenc vezetésével – negyedik alkalommal került sor a Magyar Sajtkészítők és Sajtkedvelők Országos Találkozójára és céh- vizsgájára.
A rendezvényszervező önértékelése:  
A Magyar Sajtkészítők Kézműves Céhe a 16. Körösladányi Napok keretében ismét meg-rendezte a sajttanoncok céhvizsgáját, ahová Zircről, Biatorbágyról, Nagyszalontáról, Békés -csabáról, Szeghalomról, és Dunakesziről is érkeztek tanoncok. A sikeres vizsgák eredményeként  újabb sajtos szakemberekkel gazdagítottuk a kézműves szakmát. Rendezvényünket nagy megtiszteltetés érte azzal, hogy székely sajtkészítő barátaink is tiszteletüket tették városunkban. 

A vizsgaelnöki tisztét Márton István, a Hargita Megyei Tanács Agrárkamarájának Elnöke vállalta el. A vizsgát követően sajt mustrát tartottunk, ahol barátaink mutatták be jobbnál jobb sajtjaikat az érdeklődőknek. Több kategóriát nyertek az erdélyi barátaink kézműves termékei, bizonyítva a hagyományos sajtkészítés értékeit.Több tagtársunk is elhozta termékeit és a rendezvény ideje alatt értékesítette azokat, a vásárlók nagy megelégedésére.

Köszönetet szeretnék mondani a város vezetésének mind a vizsga helyszínének, mind az erdélyi barátaink szállásának biztosításáért.

Reméljük, hogy a kézműves sajtkészítők körösladányi ünnepét jövőre is meg tudjuk szervezni. 
(Kiss Ferenc szervező)
A Helytörténeti Gyűjtemények Háza  önértékelése: 

Ebben az esztendőben a helytörténeti gyűjtemény ismét látogatható volt. A Körösladányi Napok ideje alatt 1-jén 08.00-16.00 óráig, míg a másik két napon 08.00-19.00 óráig tartottunk nyitva. A pénteki korlátozott nyitva tartást az indokolta, hogy a város vezetése a gyűjteményben tartott fogadást a kitüntetettek, illetve a meghívottak részére. Erre az alkalomra két kiállítótermet alakítottunk át, illetve az udvaron felállított sátrak alatt elhelyezett asztalok és székek biztosítottak megfelelő helyet a fogadás számára.

2-án kora reggel megtörtént a két terem visszaállítása, miközben az udvaron a sajtkészítők kézműves céhének biztosítottunk helyet. A gyűjtemény kiállítási anyaga a korábbi évekhez képest némi változtatásokkal – újabb anyagokkal kiegészítve – Körösladány néprajzi értékeit mutatta be, míg a másik két teremben az újnak tekinthető, báró Wenckheim Béla miniszterelnök születésének 200. évfordulója alkalmából rendezett kiállítás volt megtekinthető.

Az állandó meg-megújulásra való törekvés a visszatérő látogatókban is megfogalmazódott, amit igazolnak a vendégkönyvi bejegyzések is, mint az alábbi egy a sok közül: „Nagyon szép és impozáns volt a kiállítás. Különösen a Wenckheim kiállítás nyerte meg a tetszésünket, köszönettel tartozom a körösladányi testület tagjainak, hiszen tulajdonképpen szüleim itt születtek, s én Pestre kerültem, de mindig megtekintem a múzeumot, amely minden évben új érdekességet kínál.”

Nyilván ez az állandó változásra való törekvés is magyarázat arra, hogy az idei Körösladányi Napok alatti látogatói létszám nem csökkent, hanem a korábbiakhoz képest tovább emelkedett.

Szerencsés megoldásnak bizonyult, hogy míg folyt a tárlatvezetés az újonnan érkezett, illetve távozó látogatók a helyi kiadványokat vásárolhatták meg, amelyek árusítását a könyvtár két alkalmazottja – egymást váltva – látta el a kiállítás nyitva tartása alatt.
(Kazinczy István szakmai vezető) 

Összegzés:

A tizenhatodik Körösladányi Napokat - a korábbiakhoz hasonlóan – összességében sikeresnek értékelhetjük. Ebben ezúttal is meghatározó volt Körösladány Város Önkormányzatának támogatása, hozzáállása, valamint a rendezvény fellépőinek, előkészítőinek, szervezőinek és lebonyolítóinak munkája. 

Az idei rendezvény a márciusban szigorított szabályok miatt minden korábbinál alaposabb előkészítést és szervezést igényelt, aminek plusz anyagi vonzatai is voltak.

Az időjárás összességében nem volt kegyes a rendezvényhez. Hűvös hétvége volt, és az eső többször is eleredt.
(Pénteken a mazsorett-programot zavarta meg rövid időre az eső, mely az utcabált  is „lerövidítette, míg szombaton a már zajló operettműsort kellett a nagyterembe „menekíteni.”)
A 16. Körösladányi Napok keretében 30 programelem közül választhattak a résztvevők, melyek többsége ismét felkeltették a településünkön lakók érdeklődését, hazavonzották az elszármazottakat és azok családtagjait. Örömmel tapasztaltuk, hogy ismét sok elszármazott vett részt a rendezvényen és számos külföldön élő, vagy ott dolgozó ismét a Körösladányi Napokra időzítette szabadságát.
A 16. Körösladányi Napok vendégeinek száma a becslések szerint alatta maradt a tavalyinak. Elsősorban a pénteki napon voltak kevesebben a korábbiaknál. (Ennek oka a kifejezetten hűvös időjárás mellett az, hogy az esti, mulatós műsor fellépője azonos volt a néhány héttel korábban megrendezett Henkel Majáliséval.) 
A második és a harmadik nap látogatottsága már közel azonos volt a korábbiakéval. 

A tapasztalatok és visszajelzések alapján a Körösladányi Napok továbbra is térségünk egyik legnagyobb és egyik legkedveltebb kulturális eseménye maradt.
A 16. Körösladányi Napok 3 napja becslések szerint mintegy 11.000 főt vonzott. 

(Pénteken kb. 2.000, szombaton kb. 5.500, vasárnap kb. 3.500 fő.)
Ez annál inkább is figyelemre méltó, mivel az időjáráson túl az sem kedvezett a rendezvénynek, hogy a Dévaványai Városnapok - immár harmadszor - a Körösladányi Napokkal egy időben került megrendezésre. 
A Körösladányi Box Print Kft. a korábbi évekhez hasonlóan támogatásként készítette el a rendezvény plakátját. 
Szponzorok segítségével 1.000 példányban programfüzet, továbbá beharangozásként egy oldal terjedelmű ismertető jelent meg a Békés Megyei Hírlapban.
A 47-es út mellé hirdető táblákat helyeztünk.
Ismét elismerésre méltó feladatot vállalt és végzett Kleiber Sándorné vezetésével a Körösladányi Városszépítő Egyesület tagsága.

Az épített (Wenckheim úti) színpad hang- és fénytechnikája a megszokottaknak megfelelően magas színvonalú volt.
A vendéglátás minden korábbinál színvonalasabbnak bizonyult, ami a választékban és a külső megjelenésben is megmutatkozott.
A 16. Körösladányi Napok rendezvénysorozat Körösladány Város Önkormányzata és a rendezvény támogatói által biztosított összegből valósulhatott meg.

A rendezvény szervezői részére 4.500.000.- Ft állt rendelkezésre; az összkiadás ezt az összeget nem érte el. 
(A rendezvény bevétel-kiadási költségeit a melléklet tartalmazza.)
A 3 nap alatt - hasonlóan a korábbi évekhez - rendkívüli esemény nem történt. 
Ezúton is elismerésemet és köszönetemet fejezem ki mindazon szervezeteknek és azok tagjainak, vezetőinek, akik a rendezvény támogatói, annak előkészítői, közreműködői és lebonyolítói voltak:
-  Körösladány Város Önkormányzata, Kardos Károly polgármester,

    Dr. Pelcsinszki Boleszláv alpolgármester, Körösladány Város képviselő-testületének tagjai,

-  a Polgármesteri Hivatal munkatársai, Ilyés Lajos jegyző,

-  a Körösladányi Általános Művelődési Központ vezetősége, pedagógusai, technikai   

   dolgozói és művészeti csoportjai, 
-  a térítésmentesen fellépett művészeti csoportok vezetői és tagjai,

-  aVízi közmű Intézmény munkatársai, Varga István intézményvezető,
-  a VTK-Innosystem Kft.,
-  a Henkel Magyarország Kft. Körösladányi Gyára,
-  az Országos Takarékpénztár,

-  a Körösladányi Polgárőrség tagjai, Holóka Péter elnök, Rakovics Henrietta, 
-  a Körösladányi Városszépítő Egyesület tagjai, Kleiber Sándorné elnök,
-  a Senshy Kyusukin Karate Egyesület tagjai,  vezetőjük sensi Kovács Lajos
       3 danos karatemester,
-  a Ladány TV munkatársai, Szabó Zoltán ügyvezető,
-  a Box Print Kft,  Tolnai Tibor ügyvezető,
-  a Városi Rendőrkapitányság Szeghalom, Szalai Zoltán r. alez. Győri Judit  r. tőrm.,
-  Németh Dezső vállalkozó (Gyomaendrőd),
-  a Körösladányi Fülemüle Népdalkör tagjai, Marton Lászlóné művészeti vezető,
-  az Egyesített Szociális Intézmény munkatársai, Ombodi Mihályné igazgató,
-  Fábián Béláné vállalkozó, 
-  Fábián Béla vállalkozó,
-  ifj. Fábián Béla,
-  a Körösladányi Mazsorett-csoportok tagjai, szüleik,  Macskinné Pór Erzsébet                      

      művészeti vezető,

-  a Körösladányi Cuháré citerazenekar tagjai, Komróczki Gyula művészeti vezető,
-  a Körösladányi Református Egyházközösség,

-  a körösnadányi Nadányi Társaság tagjai, Turbucz Zoltán elnök, 
-  Kiss Ferenc vállalkozó,
-  Tóth Nándor vállalkozó (Békéscsaba).
A 16. Körösladányi Napok bebizonyította, hogy sikeres, „bejáratott” rendezvény, melynek évenkénti három napos megrendezésére a jövőben is igény mutatkozik.

Javaslom, hogy Körösladány Város Önkormányzata Képviselő-testülete jövőre, 2012. július 6-7-8-án, továbbra is saját szervezésében rendezze meg a 17. Körösladányi Napokat, továbbra is három, teljes napos programmal.
Javaslom továbbá, hogy a következő évtől a programba szerepeljen egy olyan fórum, ahol a Körösladányból elszármazottak találkozhatnak Körösladány vezetőivel és egymással is. 
Tisztelt Képviselő-testület!

Kérem, mondják el észrevételüket, a 16. Körösladányi Napokkal kapcsolatosan és javaslataikat a rendezvény jövőjére vonatkozóan!
Végezetül ismételten szeretnék köszönetet mondani Körösladány Város képviselő-testülete tagjainak és mindenkinek, aki bármilyen formában segítették az idei, Körösladányi Napok sikeres megrendezését.

Körösladány,  2011.  augusztus 25.
/:Sipos Imre:/

      intézményegység-vezető   
Melléklet:
2011. évi Körösladányi Napok kiadásai-bevételei  (adatok Ft-ban)
Bevételek:

- Közterület használati díjak, vendéglátó bérleti díj    

   1.013.700.-

- Önkormányzati támogatás                                        

   3.457.108.-

- Bevétel összesen                                                          

   4.470.808 .-
Kiadások:
- Hang- és fénytechnika, fellépési díjak, tűzijáték        

   3.720.063.-

- Reprezentáció                                                               

      149.120.-

- Hirdetési díj                                                                     

        77.700.-

- Dekoráció                                                                        

      136.250.-               
- Mentő biztosítása                                                          

      135.000.-
- Szerzői jogdíj                                                                   

      156.270.-
- Takarítószerek                                                                                      15.405.-
- Meteorológiai előrejelzés                                                  
         81.000.-

- Kiadás összesen                                                          
                4.470.808 .-
További természetbeni, (a kiadásokban és bevételekben nem szereplő) támogatások:
· Színpad (Németh Dezső vállalkozó, Gyomaendrőd)
· A rendezvény plakátjai (Box Print Kft., Tolnai Tibor ügyvezető)

· 1.000 db programfüzet (Tóth Nándor vállalkozó, Békéscsaba),
· 4 fős biztonsági szolgálat a 3 nap esti és éjszakai rendezvényein (Henkel Magyarország. Kft.),

